## Metrovalencia reforça el servici nocturn de dissabte per a facilitar la mobilitat en el piromusical de la Gran Fira de València

*** Les línies 5 i 7 del metro augmentaran les respectives circulacions entre les 23.00 hores i la 1.00 de la matinada per a millorar el servici a l’usuari
* La pirotècnia Valenciana dispararà el seu espectacle de música i foc a les 00.30 hores en la zona del pont de Montolivet**

Metrovalencia reforçarà el servici nocturn el dissabte dia 20 per a facilitar els nombrosos desplaçaments que es preveu que hi haurà en la capital pels actes de la Gran Fira de València, especialment el piromusical, dins dels actes de la Gran Nit de Juliol.

La pirotècnia Valenciana dispararà el seu espectacle de música i foc a les 00.30 hores de la nit de dissabte a diumenge en la zona del pont de Montolivet.

A pesar que en eixa data, dissabte, es presta el servici nocturn de La Lluna de Metrovalencia, Ferrocarrils de la Generalitat Valenciana (FGV) ha decidit reforçar les línies 5 i 7 del metro entre les 23.00 hores i la 1.00 de la matinada per a millorar el servici que es presta als usuaris.

Per a la Gran Nit, a part del piromusical, els museus de la ciutat obriran les portes al públic en horari nocturn. De fet, valencians i turistes podran gaudir de les exposicions i activitats que han organitzat fins a la mitjanit, per la qual cosa es podran desplaçar amb Metrovalencia per a dirigir-se als diversos punts on se celebren els esdeveniments.

Els museus de València que obriran el 20 de juliol a la nit són la Llotja, Museu de Belles Arts, Museu de Ceràmica González Martí, Institut Valencià d’Art Modern (IVAM), Centre del Carme Cultura Contemporània, Museu de Prehistòria, Museu Valencià d’Etnologia (l’ETNO), MuVIM, Museu del Corpus, Casa de les Roques, Museu de la Ciutat, palau de Cervelló, Centre Arqueològic l’Almoina, Casa Museu Benlliure i Museu d’Història de València.

S’aconsella a les persones usuàries que s’informen dels horaris amb antelació en la pàgina web [www.metrovalencia.es](http://www.metrovalencia.es/), en el telèfon gratuït d’informació d’Atenció al Client 900 46 10 46, així com a través de les xarxes socials @metrovalencia i <facebook/metrovalencia.fgv>, i en l’app oficial de Metrovalencia, per a conéixer amb exactitud el servici oferit.

Fecha: 19/07/2024